Pensioenaris met das gewurgVan die mense wat die egpaar ná die aanval bygestaan het. Foto: Heidelberg Medic Volunteers ŉ 66-jarige man van Heidelberg, Gauteng is in ŉ ernstige toestand in ŉ hospitaal in Pretoria nadat hy Sondag in die vroeë oggendure tydens ŉ huisbraak aangerand en gewurg is. Kapt. Thivhulawi Tshilate, polisiewoordvoerder van Heidelberg, het Dinsdag aan Maroela Media gesê twee verdagte mans het die man en sy vrou omstreeks 01:20 in hul huis in Heidelberg Kloof oorval. “Die egpaar woon op ŉ landgoed langs ŉ reservaat,” het Tshilate gesê. “Die verdagtes het die elektriese heining geknip en só deur die reservaat toegang tot die landgoed bekom.” Hulle het daarna teen ŉ boom, wat lang die huis groei, opgeklouter tot by ŉ balkon op die eerste verdieping. “Die mans het die egpaar in hul slaapkamer oorval. Die man is vasgebind, erg aangerand en met sy das gewurg, waarna hulle die huis geplunder het.” Hulle het met geld, juwele en elektriese toestelle gevlug. Volgens paramedici het ŉ afgetrede dokter ná die aanval die slagoffer se lewe gered deur hom by te bring en sy lugweg oop te hou. Die man, en sy vrou wat erg getraumatiseer was, is na die Suikerbosrand-kliniek geneem vir verdere behandeling. Die man is later in ŉ ernstige toestand na ŉ hospitaal in Pretoria oorgeplaas. Die polisie ondersoek die voorval. Niemand is nog in verband met die aanval in hegtenis geneem nie. Tshilate het enigiemand met inligting wat die polisie in hul ondersoek kan bystaan, versoek om die polisie by 0800 10111 te skakel.